ΚΑΝΟΝΙΣΜΟΣ (ΕΚ) αριθ. 480/95 ΤΗΣ ΕΠΙΤΡΟΠΗΣ της 1ης Μαρτίου 1995 για τον καθορισμό ορισμένων ενδεικτικών ποσοτήτων για την εισαγωγή μπανανών στην Κοινότητα για το δεύτερο τρίμηνο του 1995 (Κείμενο που παρουσιάζει ενδιαφέρον για τον ΕΟΧ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 404/93 του Συμβουλίου της 13ης Φεβρουαρίου 1993 περί κοινής οργανώσεως αγοράς στον τομέα της μπανάνας (1) όπως τροποποιήθηκε τελευταία από τον κανονισμό (ΕΚ) αριθ. 3290/94 (2), και ιδίως το άρθρο 20,

Εκτιμώντας:

ότι, τον κανονισμό (ΕΟΚ) αριθ. 1442/93 της Επιτροπής (3), όπως τροποποιήθηκε τελευταία από τον κανονισμό (ΕΚ) αριθ. 478/95 (4), έχει προβλεφθεί στο άρθρο 9 παράγραφος 1 ο καθορισμός των ενδεικτικών ποσοτήτων εκφραζομένων σε ποσοστό των ποσοτήτων που παραχωρούνται στις διάφορες χώρες ή ομάδες χωρών που αναγράφονται στο παράρτημα Ι του κανονισμού (ΕΚ) αριθ. 478/95 για την έκδοση των πιστοποιητικών εισαγωγής για κάθε τρίμηνο συναρτήσει των στοιχείων και των προβλέψεων όσον αφορά την κοινοτική αγορά, με βάση το προβλεπόμενο ισοζύγιο παραγωγής και κατανάλωσης της Κοινότητας, καθώς και τις εισαγωγές και τις εξαγωγές, που αναφέρονται στο άρθρο 16 του κανονισμού (ΕΟΚ) αριθ. 404/93-

ότι η ανάλυση των σχετικών στοιχείων όσον αφορά, αφενός, τις ποσότητες των μπανανών που έχουν διατεθεί στο εμπόριο στην Κοινότητα το 1994 και, ειδικότερα, τις πραγματικές εισαγωγές ιδίως κατά τη διάρκεια του δευτέρου τριμήνου 1994 και, αφετέρου, βάσει της χρησιμοποιήσεως πιστοποιητικών εισαγωγής καθώς και των προοπτικών εφοδιασμού και καταναλώσεως της κοινοτικής αγοράς κατά το δεύτερο τρίμηνο του 1995, οδηγούν στο να καθορισθεί, για τον ικανοποιητικό εφοδιασμό της Κοινότητας για το ίδιο αυτό τρίμηνο του 1995, για ενδεικτική ποσότητα, για κάθε καταγωγή, στο 32 % της ποσότητας που της είχε παραχωρηθεί στη δασμολογική ποσόστωση-

ότι, με βάση τα ίδια στοιχεία πρέπει να καθορισθεί η επιτρεπομένη ποσότητα που προβλέπεται στο άρθρο 9 παράγραφος 2 του κανονισμού (ΕΟΚ) αριθ. 1442/93 την οποία κάθε επιχειρηματίας των κατηγοριών Α και Β ο οποίος είναι εγκατεστημένος στην Κοινότητα με τη σύνθεσή της στις 31 Δεκεμβρίου 1994 μπορεί να ζητήσει για το δεύτερο τρίμηνο του 1995- ότι το άρθρο 1 του κανονισμού (ΕΚ) αριθ. 478/95 καθορίζει την ανώτατη ποσότητα την οποία μπορεί να ζητήσει για το δεύτερο τρίμηνο του 1995 κάθε επιχειρηματίας που είναι εγκατεστημένος στην Αυστρία, τη Φινλανδία και τη Σουηδία-

ότι πρέπει επίσης να καθορισθούν οι ενδεικτικές ποσότητες που προβλέπονται στο άρθρο 14 παράγραφος 1 του ιδίου κανονισμού για την έκδοση των πιστοποιητικών εισαγωγής παραδοσιακών μπανανών που κατάγονται από τα κράτη της Αφρικής, της Καραϊβικής και του Ειρηνικού (ΑΚΕ)-

ότι οι διατάξεις του παρόντος κανονισμού πρέπει να αρχίσουν να ισχύουν αμέσως πριν από την περίοδο καταθέσεως των αιτήσεων χορηγήσεως πιστοποιητικού για το δεύτερο τρίμηνο του 1995-

ότι η Επιτροπή Διαχείρισης Μπανανών δεν διατύπωσε γνώμη στην προθεσμία που όρισε ο πρόεδρος της,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Οι ενδεικτικές ποσότητες που αναφέρονται στο άρθρο 9 παράγραφος 1 του κανονισμού (ΕΟΚ) αριθ. 1442/93 για την εισαγωγή μπανανών στην Κοινότητα, στα πλαίσια της δασμολογικής ποσοστώσεως που προβλέπεται στα άρθρα 18 και 19 του κανονισμού (ΕΟΚ) αριθ. 404/93, καθορίζονται, για το σύνολο της Κοινότητας, για το δεύτερο τρίμηνο του 1995, στο 32 % των ποσοτήτων που καθορίζονται για κάθε χώρα ή ομάδα χωρών που αναγράφονται στο παράρτημα Ι του κανονισμού (ΕΚ) αριθ. 478/95.

Για τις εισαγωγές μπανανών που κατάγονται από την Κόστα Ρίκα, την Κολομβία και τη Νικαράγουα, οι ενδεικτικές ποσότητες εφαρμόζονται, αφενός, για τις αιτήσεις χορηγήσεως πιστοποιητικών των κατηγοριών Α και Γ και, αφετέρου, της κατηγορίας Β.

Άρθρο 2

Η επιτρεπομένη ποσότητα για κάθε επιχειρηματία των κατηγοριών Α και Β, για το δεύτερο τρίμηνο 1995, που προβλέπονται στο άρθρο 9 παράγραφος 2 του κανονισμού (ΕΟΚ) αριθ. 1442/93, καθορίζεται στο 27 % της συνολικής ετήσιας ποσότητας η οποία του έχει χορηγηθεί σε εφαρμογή του άρθρου 6 δεύτερο εδάφιο του προαναφερθέντος κανονισμού.

Το πρώτο εδάφιο δεν εφαρμόζεται στους επιχειρηματίες που είναι εγκατεστημένοι στην Αυστρία, τη Φινλανδία και τη Σουηδία-

Άρθρο 3

Οι ενδεικτικές ποσότητες που αναφέρονται στο άρθρο 14 παράγραφος 1 του κανονισμού (ΕΟΚ) αριθ. 1442/93, για την εισαγωγή παραδοσιακών μπανανών καταγωγής των κρατών ΑΚΕ, για το δεύτερο τρίμηνο του 1995, καθορίζονται στο 30 % των παραδοσιακών ποσοτήτων που έχουν καθορισθεί για κάθε καταγωγή στο παράρτημα του κανονισμού (ΕΟΚ) αριθ. 404/93.

Άρθρο 4

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 1 Μαρτίου 1995.

Για την Επιτροπή

Franz FISCHLER

Μέλος της Επιτροπής

(1) ΕΕ αριθ. L 47 της 25. 2. 1993, σ. 1.

(2) ΕΕ αριθ. L 349 της 31. 12. 1994, σ. 105.

(3) ΕΕ αριθ. L 142 της 12. 6. 1993, σ. 6.

(4) Βλέπε σελίδα 13 της παρούσας Επίσημης Εφημερίδας.